ኑትሪሽንና የአገር ኢኮኖሚ ያላቸው ትስስር 
መንግሥት በአንድ ዓመት ብቻ 4.7 ቢሊዮን ብር አጥቷል  አንዲት እናት ከፀነሰችበት ጊዜ አንስቶ እስከምትወልድበት ጊዜ ድረስ የተመጣጠነ ሥርዓተ-ምግብ (ኑትሪሽን) ማግኘት አለባት፡፡ ሕፃኑም ከተወለደበት ቀን አንስቶ እስከ ሁለት ዓመቱ ድረስ ከእናት ጡት በተጨማሪ በኑትሪሽን የበለፀጉ ምግቦች (ወተትና የወተት ተዋጽኦ፣ ዓሳ፣ ፍራፍሬ፣ ቅጠላቅጠል…) መመገብ አለበት፡፡ እነዚህን ምግቦች በበቂ ሁኔታ ያላገኘ ሕፃን በዕድገቱ ይቀጭጫል ወይም ይቀነጭራል፤ አጭር (Stunting) ይሆናል፡፡ ይህም ከዕድሜው ጋር የተጣጣመ ቁመት አይኖረውም ማለት ነው፡፡ ቁመት ቢኖረውም የሰውነቱ ውፍረት ሲታይ ልክ አይሆንም፡፡ ከዕድሜው ጋር ሲተያይ ቀጭን ወይም ቀጫጫ ይሆናል፡፡ የተመጣጠነ ኑትሪሽን ያላገኘ ልጅ ክብደቱም አነስተኛ (underweight) ነው፡፡ ተገቢውን መሰረተ-ምግብ (ኑትሪሽን) ያለማግኘት በአዕምሮ ዕድገት ላይ ተፅዕኖ ይፈጥራል። አዕምሯቸው በሚገባው መጠን ስለማያድግ የእነዚህ ልጆች የትምህርት አቀባበል ደካማ ነው። የትምህርት ውጤታቸውም አናሳ ይሆናል፡፡ ይህ ችግር ዕድሜ ልካቸውን ስለሚከተላቸው ወደ ሥራ ዓለም ሲገቡም ምርታማነታቸውና የሥራ ፈጠራቸው አነስተኛ ይሆናል፡፡ በዚህ የኑትሪሽን እጥረት የተነሳ ኢትዮጵያ በ2002 ማግኘት ከነበረባት አጠቃላይ ገቢ ውስጥ 4.7 ቢሊዮን ዶላር ማጣቷን፤ ይህም ከአገሪቷ አጠቃላይ ገቢ (ጂዲፒ) 16.5 በመቶ መሆኑን “Cost of Hunger in Ethiopia” በ2013 ያወጣው ጥናት አመልክቷል፡፡ በአሁኑ ወቅት መንግሥት የኑትሪሽን እጥረት በአገር ኢኮኖሚና ዕድገት ላይ የሚፈጥረውን ተፅዕኖ በሚገባ ተገንዝቦ ተፅዕኖውን ለመቀነስ እየሰራ ነው ተብሏል፡፡ ቀደም ሲል ኑትሪሽን የጤና ጥበቃ ሚ/ር ጉዳይ ብቻ ነበር፡፡ አሁን ግን መንግሥት የፖሊሲ ለውጥ በማድረግ በርካታ መ/ቤቶች የሚሳተፉበትና በከፍተኛ የሥልጣን ደረጃ  ላይ የሚገኙ 10 የፌደራልና የክልል ባለሥልጣናት የሚሳተፉበት ኮሚቴ አቋቁሟል፡፡ አገሪቷ ባለፉት 15 ዓመታት መቀንጨርን በ30 በመቶ ያህል፣ መቀጨጭን 25 በመቶና ከክብደት በታች መሆንን 39 በመቶ ቀንሳለች፡፡ ነገር ግን እየጨመረ ካለው የሕፃናት ቁጥርና በኑትሪሽን እጥረት ከሚሰቃዩ ልጆች ቁጥር ከፍተኛ ከመሆኑ ጋር ሲነፃፀር ዓመታዊ ቅነሳው አነስተኛ ነው፡፡ በኢትዮጵያ ለ42 ዓመታት የቆየውና መንግሥታዊ ያልሆነው ድርጅት “ሴቭ ዘ ችልድረን ኢንተርናሽናል” የኑትሪሽን እጥረት በሕፃናት ላይ ያለውን ተፅዕኖ ለማወቅ በ2014 በሦስት ከተሞች ጥናት አካሂዷል፡፡ ጥናቱ የተካሄደባቸው ከተሞች አዲስ አበባ፣ ድሬዳዋና ደሴ ናቸው፡፡ የአዲስ አበባው የጥናት ውጤት ቀደም ሲል የተገለጸ ሲሆን የደሴው የዛሬ ሳምንት ነው ይፋ የሆነው፡፡ ጥናቱ የተካሄደው ከኪዮስክ ወይም ሱፐርማርኬት ሳይሆን ከገበያ ገዝተው ቤተሰቦቻቸውን ከሚመግቡ አነስተኛ ገቢ ካላቸው የኅብረተሰብ ክፍሎች ላይ ነው፡፡ በሦስቱም ከተሞች የተደረገው ጥናት ውጤት በአብዛኛው ተመሳሳይ ነው፡፡ በ2000 (እኤአ) በከተሞች አካባቢ በመቀንጨር የተጎዱት ልጆች ቁጥር 42.3 በመቶ የነበረው 40 በመቶ ያህል ቀንሶ በ2014 ወደ 24.3 በመቶ ዝቅ ብሏል፡፡ በገጠር አካባቢ ግን ቅናሹ 20 በመቶ ያህል ነው፡፡ በ2000 ዓ.ም 52.6 በመቶ የነበረው በ2014, ዓ.ም 41.8 በመቶ ሆኗል፡፡ በአዲስ አበባ መቀንጨርና ከመጠን በላይ ውፍረት መታየቱን ጥናቱ አመልክቷል፡፡ በሦስቱም ከተሞች በተደረገው ጥናት፣ የገበያ ዋጋ ልዩነት በጣም መጠነኛ ነው፡፡ የወተትና ወተት ተዋጽኦ፣ የአትክልትና ፍራፍሬ ዋጋ በሦስቱም ከተሞች በጣም ውድ መሆናቸው ተገልጿል፡፡ በ2015 የወጣ አንድ ጥናት፣ ባለፉት 15 ዓመታት በከተማ ድሆችና በከተማ ሀብታሞች መካከል ያለው ልዩነት ምን ይመስላል? በማለት በ40 አገሮች ባደረገው ጥናት፣ የድሃ ቤተሰብ ሕፃናት ከሀብታም ቤተሰብ ልጆች ጋር ሲነፃፀሩ፣ ከድሃ ቤተሰብ የተገኙ ሕፃናት 5 ዓመት ሳይሞላቸው የመሞት ዕድላቸው ከሁለት ጊዜ እጥፍ በላይ እንደሆነ ማስታወቁን ዶ/ር ሚሊዮን ገልጸዋል፡፡ ባለፉት 15 ዓመታት በአዲስ አበባ ከተማ ድሆችና በከተማ ሀብታሞች መካከል ያለው ልዩነት ምን ይመስላል? በሚል በተደረገ ጥናት፣ ልዩነቱ በጣም ትንሽና እየጠበበ መሆኑን የጠቀሱት ዶ/ር ሚሊዮን፤ በአንፃሩ ከአሁን በፊት ያልነበረ ችግር ከመጠን ያለፈ ውፍረት እየመጣ መሆኑን ተናግረዋል፡፡ “ከመጠን ያለፈ ውፍረት እየመጣ ስለሆነ በር ልንዘጋበት ይገባል፡፡ እስከ ዛሬ ድረስ የሚያሳስበን የተመጣጠነ ምግብ እጥረት ነበር፡፡ አሁን ግን ከመጠን ያለፈ ውፍረት እየጨመረና አሳሳቢ እየሆነ ስለመጣ፣ በአጠቃላይ በከተማ ኑትሪሽን እጥረትና ከመጠን ባለፈ ውፍረት ላይ አተኩሮ መስራት ያስፈልጋል፡፡ በኑትሪሽን የበለፀገ ተመጣጣኝ ምግብ በቀላል ዋጋ ገዝቶ መጠቀም ሲቻል፣ ገንዘብ አለኝ በማለት የፋብሪካ ምርቶችን ከሱፐርማርት በውድ ዋጋ እየገዛ የሚመገብ ህዝብ ኑትሪሽን እያገኘ አይደለም፡፡ ይልቁንም እንደ ስኳር፣ የደም ግፊት፣ … ባሉ ተላላፊ ባልሆኑ በሽታዎች እየተጠቃ አገሪቷ ለሕክምና የምታወጣውን ወጪ እያናረው ነው” በማለት ዶ/ር ሚሊዮን ሺበሺ አስረድተዋል፡፡  ሕፃኑ በፅንስ ወቅት እናት ኑትሪሽን ባለመመገቧ ያጣውን አካል ገንቢ ኑትሪሽን የማግኘት ዕድሉ አልተሟጠጠም ያሉት የሴቭ ዘ ችልድረን የጤናና ኑትሪሽን ቡድን መሪ ዶ/ር ሚሊዮን ስለሺ፤ ሕፃኑ ከተወለደ በኋላ እስከ ሁለት ዓመት (24 ወራት) ድረስ በኑትሪሽን የበለፀገ ምግብ ከተመገበ ለአካል ግንባታና ጥንካሬ አስፈላጊ የሆነውን ምግብ ያገኛል ብለዋል፡፡ የኑትሪሽን ጉዳይ የአንድ ወገን ብቻ ኃላፊነት እንዳልሆነ የጠቀሱት ዶ/ር ሚሊዮን፤ ሁሉም የኅብረተሰብ ክፍል መንግሥት፣ መንግሥታዊ ያልሆኑ ድርጅቶች፣ የፌደራል ተቋማት፣ ጋዜጠኞች… ከፍተኛ ትኩረት ሰጥተው በዘመቻ መልክ ሊንቀሳቀሱበት የሚገባ ዘርፍ መሆኑን አስገንዝበዋል።   